Tiẓri-agi, aṭas n wid i tt-yesmersen deg tsekliwin-nniḍen, acu kan deg tsekla taqbaylit, ur tt-id-nufa ara, xas ma tettili-d tɣuri fell-as, maca ulac win icemren iɣallen-is akken ad as-ifek udem-is s teqbaylit neɣ s tmaziɣt s umata. Ugur anda yella, deg tsuqilt, deg wamek i ilaq ad tettwasegzu, yerna xas ma d tasleḍt ɣef uḍris aseklan maca yella-d usexleḍ n tesnillest, ɣef waya ur ilaq ara ad neɛzel tasekla ɣef tesnillest, ayen i d-nufa d ugur ameqqran. Tazrewt-agi ur d-telli siwa d abruy, yes-s i d-neldi abrid i tesleḍt tiẓrizmulant, yes-s daɣen i nessarem ad d-nerr lwelha n wid ara yeɣren tazrewt-agi, akken ad tt-snernin ugar, akken ad tt-siɣezfen ugar, acku d tiẓri yellan s wazal-is, imi tettɛawan deg usufeɣ n yinumak yeffren deg wul n uḍris aseklan.